ที่ประชุมคณะกรรมการตรวจสอบ ครั้งที่ 1/2556 เมื่อวันที่ 28 กุมภาพันธ์ 2556
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับความเพียงพอของระบบควบคุมภายใน เป็น 5 ส่วน ดังนี้

ส่วนที่ 1 องค์กรและสภาพแวดล้อม

เป้าหมายการดำเนินธุรกิจของบริษัทฯ ถูกกำหนดขึ้นอย่างชัดเจนบนความเป็นไปได้และวัดผลได้
โดยบริษัทฯ มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพ
เพื่อช่วยให้บรรลุเป้าหมายที่ตั้งไว้ โดยมีข้อกำหนดและบทลงโทษ
ห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน การจัดซื้อและการบริหารจัดการ
ที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ

ส่วนที่ 2 การบริหารความเสี่ยง

การบริหารความเสี่ยงของบริษัทฯ จัดทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
โดยวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบ
ด้านการอนุมัติการบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน
ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงประโยชน์สูงสุดของบริษัทฯ
และพิจารณาเสมือนหนึ่งเป็นรายการที่กระทำกับบุคคลทั่วไป

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ

กรรมการบริษัทจะได้รับหนังสือนัดประชุมหรือเอกสารประกอบการประชุม
ที่ระบุข้อมูลที่จำเป็นและเพียงพอต่อการพิจารณาก่อนการประชุม ล่วงหน้าโดยเฉลี่ย 7 วัน
เอกสารประกอบการบันทึกบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงานทั่วไป โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงานผลการตรวจสอบเสนอโดยตรงต่อผู้บริหาร
คณะกรรมการตรวจสอบและผู้ถูกตรวจสอบหากมีการตรวจสอบพบข้อบกพร่องอันเป็นสาระสำคัญ
จะต้องรายงานต่อคณะกรรมการตรวจสอบและฝ่ายบริหาร ภายในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าวด้วย

รายงานของคณะกรรมการตรวจสอบ ประจำปี 2555

เสนอ ผู้ถือหุ้น บริษัท พัฒน์กล จำกัด (มหาชน)

คณะกรรมการตรวจสอบบริษัท พัฒน์กล จำกัด (มหาชน) ประกอบด้วยกรรมการอิสระจำนวน 3 ท่าน

ซึ่งเป็นผู้ทรงคุณวุฒิประสบการณ์ด้านกฎหมาย การเงิน และการบริหารองค์กร โดยมี นายสุชาติ
สุขสุมิตร เป็นประธานคณะกรรมการตรวจสอบ นายวีระชัย ศรีขจร และนายปรีชา จันทรางกูร
เป็นกรรมการคณะกรรมการตรวจสอบ

ในระหว่างปี 2555 ได้มีการประชุมรวม 8 ครั้ง โดยมีผู้บริหารระดับสูง
และทีมงานตรวจสอบภายในเข้าร่วมประชุม รวมทั้งเชิญผู้สอบบัญชีเข้าร่วมหารือรวม 2 ครั้ง
แลกเปลี่ยนความคิดเห็นในเรื่องการปฏิบัติงานตรวจสอบ

และรายงานงบการเงินที่จัดทำ ในระหว่างปี 2555
คณะกรรมการตรวจสอบได้ดำเนินการต่างๆซึ่งสรุปสาระสำคัญได้ดังนี้

1.  สภาพแวดล้อมการควบคุม

บริษัทมีการกำหนดนโยบายและระเบียบปฏิบัติเป็นลายลักษณ์อักษรเกี่ยวกับโครงสร้างองค์กร
อำนาจอนุมัติ และขั้นตอนการทำงาน โดยจัดทำเป็นคู่มือการทำงาน
ซึ่งมีการประกาศใช้ภายในองค์กรให้พนักงานรับทราบและยึดถือปฏิบัติเป็นส่วนหนึ่งในการทำงาน

บริษัทมีการจัดทำแผนงบประมาณให้สอดคล้องกับแผนงานประจำปีโดยมีการกำหนดกลยุทธ์องค์กร
มีการควบคุม และเปรียบเทียบผลการทำงานจริงกับแผนงบประมาณ

บริษัทมีนโยบายและวิธีบริหารทรัพยากรบุคคลทั้งการคัดสรร การกำหนดค่าจ้าง การฝึกอบรม
การจ่ายค่าตอบแทน และการอบรมพัฒนาบุคลากรที่สอดคล้องกับกิจกรรมของธุรกิจ

2.  การกำกับดูแลการบริหารความเสี่ยง

คณะกรรมการตรวจสอบได้พิจารณาความเสี่ยงจากสาระสำคัญในงบการเงินและเหตุการณ์ที่อาจส่งผลกระทบกับกิจการดังนี้

a.  ความเสี่ยงที่เกี่ยวข้องกับการปฏิบัติตามแผนฟื้นฟูกิจการของลูกหนี้

b.  ติดตามและประเมินผลกระทบจากลูกหนี้โครงการก่อสร้างโรงงานที่หยุดชะงัก
    ซึ่งอยู่ระหว่างฟ้องร้องดำเนินคดี

c.  คณะกรรมการได้สอบทานการบริหารงานในรายการที่มีสาระสำคัญโดยประเมินด้านการบริหารงานโครงการ
    การบริหารลูกหนี้ การบริหารสินค้าคงเหลือของกิจการอย่างสม่ำเสมอ
    พร้อมทั้งให้ข้อเสนอแนะเพื่อปรับปรุงให้ดียิ่งขึ้น

3.  การประเมินระบบควบคุมภายในและกำกับดูแลงานตรวจสอบภายใน

คณะกรรมการตรวจสอบได้สอบทานการทำงานแผนการตรวจสอบภายใน
โดยครอบคลุมในเรื่องการประเมินการปฏิบัติตามนโยบายและระเบียบการทำงานของบริษัท
การตรวจสอบเพื่อประเมินในเรื่องรายการที่มีสาระสำคัญและมีผลกระทบต่อกิจการ
พร้อมทั้งสรุปประเด็นต่างๆเสนอต่อผู้บริหารระดับสูงของบริษัทและคณะกรรมการบริษัท

4.  การคัดเลือกผู้สอบบัญชี

คณะกรรมการตรวจสอบได้พิจารณาร่วมกับคณะกรรมการบริหารของบริษัท
เสนอแต่งตั้งสำนักงานสอบบัญชี บริษัท กรินทร์ ออดิท จำกัด เป็นผู้สอบบัญชีของบริษัท ประจำปี
2556 และกำหนดค่าตอบแทนในจำนวนที่เหมาะสมกับปริมาณงาน

  -----------------------------------------------------------------------
  วันที่ 28 กุมภาพันธ์ 2556

  ในนามคณะกรรมการตรวจสอบ

  []

  ( นายสุชาติ สุขสุมิตร )

  ประธานคณะกรรมการตรวจสอบ
  -----------------------------------------------------------------------